Иван Вазов
Настъпих чубрика дива

chitanka.info

Настъпих аз чубрика дива —

и силно ми тя замириса,

подплаших аз птичка треплива —

изцвърка, в небе устреми се.

Ногата ми камъче тикна

в дола — и той екна разбуден,

запуших там извор — той бликна

по-силно, сърдит и зачуден.

И рекох си: тъй е сърцето

поетово чутко, екливо:

зло, натиск, бол сети ли, клето,

вълнува се, стене бурливо.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.